《九月十日王祭酒鸡鸣山登高分韵得日字》
明代·倪谦

昨朝属重阳，阴雨何濛密。今晨忽晴霁，仰面见白日。

浮云喜尽敛，四野青山出。司成重佳节，招邀登崒嵂。

遥指鸡笼巅，兹焉遂閒逸。极目骋遐瞩，一览风景悉。

仰瞻宝公塔，俯憩瞿昙室。坐听颖师琴，泠泠鼓清律。

张筵对黄花，酒泛金尊溢。况我八九人，俱是清閒秩。

缅思陶渊明，东篱兴高率。周雅咏凤凰，唐风歌蟋蟀。

若复不尽欢，转盻流光失。胜会苦难常，后继安可必。

明年知谁健，莫厌杯行疾。

作者简介：倪谦（1415年～1479年），字克让，号静存，南直隶应天府上元（今江苏南京）人，原籍钱塘（今浙江杭州）。正统四年（1439年）进士，授编修，曾出使朝鲜。天顺初，累迁至学士，侍太子于春宫。后主顺天乡试，因黜权贵之子，被构罪戍边。成化初复职，官至南京礼部尚书。卒谥文僖。天资聪颖，记忆力特强，有《朝鲜纪事》、《辽海编》、《倪文僖公集》等传世。